Istorya 42: Nagyakan an Usa nga Asno
NAKABATI ka na ba hin asno nga nagyayakan? ‘Waray pa,’ bangin sumiring ka. ‘Diri nagyayakan an mga hayop.’ Kondi ha Biblia may-ada istorya mahitungod han asno nga nagyakan. Aton kitaon kon paonan-o ito nahitabo.
Hirani na sumulod an mga Israelita ha Kanaan. An hadi han Moab nga hi Balak, nahahadlok ha ira. Salit iginpatawag niya an maaramon nga tawo nga hi Balaam basi panhimarauton an mga Israelita. Nagsaad hi Balak nga tatagan hi Balaam hin damu nga kwarta, salit sinakay hi Balaam ha iya asno ngan nagpakadto kan Balak.
Diri karuyag ni Jehova nga panhimarauton ni Balaam an Iya katawohan. Salit nagsugo Hiya hin anghel nga may-ada hilaba nga espada nga tumindog ha dalan basi pugngan hi Balaam. Diri niya nakikita an anghel, kondi nakikita ito han iya asno. Salit nangalimbasog paglikay an asno ha anghel, ngan linuob na la ito ha dalan. Nasina gud hi Balaam, ngan iya ginlatob an asno hin kahoy.
Katapos, iginpabati ni Jehova kan Balaam an pagyakan ha iya han asno. ‘Ano an akon nabuhat ha imo nga imo man ako ginlalatob?’ nagpakiana an asno.
‘Tungod kay imo ako gintitinuyawan,’ siring ni Balaam. ‘Kon may-ada la ako espada, ginpatay ko na ikaw!’
‘Gintinuyawan ko na ba ikaw hadto?’ nagpakiana an asno.
‘Waray,’ binaton hi Balaam.
Katapos, iginpakita ni Jehova kan Balaam an anghel nga may-ada espada nga natindog ha dalan. An anghel nagsiring: ‘Kay ano nga ginlilinatob mo an imo asno? Kinanhi ako basi pugngan ka tungod kay diri mo sadang panhimarauton an Israel. Kon an imo asno waray maglikay ha akon, ginpatay ko na unta ikaw, kondi diri ko papatayon an imo asno.’
Hi Balaam nagsiring: ‘Nakasala ako. Diri ako maaram nga aada ka ha dalan.’ Ginpalakat han anghel hi Balaam, ngan kinadto hi Balaam kan Balak. Karuyag pa gihapon ni Balaam nga panhimarauton an Israel, kondi, ginpahinabo lugod ni Jehova nga bendisyonan ni Balaam an Israel hin tulo ka beses.
Numeros 21:21-35; 22:1-40; 23:1-30; 24:1-25.
Mga pakiana
- Hin-o hi Balak, ngan kay ano nga iya ginpatawag hi Balaam?
- Kay ano nga linuob ha dalan an asno ni Balaam?
- Ano an hinbatian ni Balaam nga ginyakan han asno?
- Ano an ginsiring han anghel kan Balaam?
- Ano an nahitabo han nangalimbasog hi Balaam nga panhimarauton an Israel?
Dugang nga mga pakiana
- Basaha an Numeros 21:21-35.
Kay ano nga napirde han Israel hi Hadi Sihon han mga Amoreohanon ngan hi Hadi Og han Basan? (Num. 21:21, 23, 33, 34)
- Basaha an Numeros 22:1-40.
Ano an motibo ni Balaam ha panhimaraot ha Israel, ngan ano nga leksyon an aton mahibabaroan tikang hini? (Num. 22:16, 17; Prob. 6:16, 18; 2 Ped. 2:15; Jud. 11)
- Basaha an Numeros 23:1-30.
Bisan kon nagyakan hi Balaam nga baga hin magsiringba hiya ni Jehova, kay ano nga masisiring nga diri hiya magsiringba ni Jehova pinaagi han iya mga buhat? (Num. 23:3, 11-14; 1 Sam. 15:22)
- Basaha an Numeros 24:1-25.
Hini nga asoy han Biblia, paonan-o napaparig-on an aton pagtoo ha katumanan han katuyoan ni Jehova? (Num. 24:10; Isa. 54:17)
war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn